冊府元龜 (四庫全書本)/卷0447

以2025年3月4日从维基文库导出

← 卷四百四十六

冊府元龜　卷四百四十七

卷四百四十八 →

欽定四庫全書

册府元龜卷四百四十七　宋　王欽若等　撰將帥部

違約　　狥私　　縱敵　　較敵

違約

夫言忠信雖蠻貊而有可徃徳無常雖巫醫而不可為蓋必誠無茍之謂矣而况居將臣之任奉征討之寄受脤而行成師以出或廟謨先定或軍志夙成故宜寒暑之不踰律吕之相應乃能奮武畧揚威靈平强寇絶後患獻功於明廷受爵於太室者矣其有違明約徇偏見或見利而輕動或臨危而茍免失在和之義成否臧之㓙故宜殞身於戰陣歸罪於司敗者也或有心靡顧望力難自濟雖法所不舍亦理有可悉茍原情而末減故來效而可收焉

漢張騫為衛尉武帝元狩二年封博望侯與郎中令李廣俱出右北平異道廣將四千騎先至騫將萬騎後匈奴左賢王將數萬騎圍廣廣與戰二日死者過半所殺亦過當騫至匈奴引兵去騫坐行留當斬贖為庻人〈軍行而輙留去〉

公孫敖為護軍都尉合騎侯元狩三年夏坐行留不與驃騎將軍㑹當斬贖為庻人

李廣為前将軍元狩四年從大將軍衛青出塞青捕虜知單于所居廼自以精兵走之〈音奏〉而令廣并於右將軍軍出東道〈并合也合軍而同道〉東道少回逺〈回繞也曲也〉大軍行水草少其勢不屯行〈以水草少不可羣軰也〉廣辭曰臣部為前將軍今大將軍乃徙臣出東道且臣結髪而與匈奴戰〈言始勝冠即在戰陣〉廼今一得當單于臣願居前先死單于〈致死而取單于〉大將軍弗聽而就部引兵與右將軍食其合軍出東道〈趙食其也食音異其音基〉惑失道後大將軍〈惑迷也在後不及期也〉大將軍與單于接戰單于遯走弗能得而還南絶幕乃遇兩將軍〈絶度也〉廣已見大將軍還入軍大將軍使人問其失道狀廣遂自殺右將軍食其當斬贖為庶人

路博徳為伏波將軍元鼎中遣與樓船將軍楊僕討南粤樓船將軍將精兵先陷尋陿破石門得粤船粟因推而前挫粤鋒以粤數萬人待伏波將軍伏波將軍將罪人道逺後期與樓船會乃有千餘人遂俱進

田廣明以祁連將軍將兵擊匈奴出塞既不至質〈質所期處也〉引軍空還下太僕杜延年簿責廣明自殺

趙充國為蒲類將軍宣帝初遣五將出塞充國兵當與烏孫合撃匈奴蒲類澤烏孫先期至而去漢兵不與相及蒲類將軍出塞千八百餘里西去候山斬首捕虜得單于使者蒲隂王以下三百餘級鹵馬牛羊七千餘聞虜已引去皆不至期還天子薄其過寛而不罪蜀胡濟為鎮西將軍後主延熈十九年大將軍姜維督戎馬與濟期㑹上邽濟失誓不至維為魏大將軍鄧艾所破於段谷維退軍還成都

宋王鎮惡晉末為龍𩦪將軍隨髙祖北伐高祖與期若尅雒陽須大軍至未可輕前既而鎮惡等徑向潼關為姚紹所拒不得進而軍又乏食馳告髙祖求遣糧援時髙祖沿河魏軍屯據河岸軍不得前髙祖呼所遣人開舫北戸指河上軍示之曰我欲令勿進而輕佻深入岸上如此何繇得遣軍

張茂度文帝時為益州刺史帝討荆州刺史謝晦詔益州遣軍襲江陵晦已平而軍始至白帝茂度與晦素善議者疑其出軍遲留時茂度弟邵為湘州刺史起兵應大駕帝以邵誠節故不加罪被代還京師

後魏薛瑾為平西將軍太武真君五年為都將從駕北討以後期與中山王辰等斬於都南

李崇為車騎將軍梁將趙祖悦襲據硖石詔撫軍將軍崔亮等討之亮至硤石乃大破之亮與崇為水陸之期日日進攻而崇不至

唐廬江王瑗髙祖武徳中為襄州行臺僕射與從弟孝恭俱討蕭銑授荆郢道行軍元帥瑗新至部未能和其民率兵臨境不敢進孝恭平銑瑗竟後期

獨孤晟太宗貞觀中為殿中少監令率兵與李大恩合勢趨馬邑晟坐失軍期減死徙邉

李道彦貞觀中為右衛將軍東郡公赤水道行軍總管與左驍騎將軍榮國公樊興坐失軍期減死徙邉劉仁願貞觀中為右威衛將軍卑列道行軍總管與司空李勣期㑹逗遛不赴驛召至京帝謂曰自古軍法後期皆死仁願奏曰臣前後使四十餘人徃李勣處塗路荒梗悉皆不逹最後一使始得至大軍臣又打得延津等七城欲撃平壤李勣兵馬遽以旋歸事有因縁非臣之咎帝曰汝領兵萬餘咸勁卒亡城下邑未有千人以此分疎更為矯詐遂令拽出欲於廟堂斬之仁願號訴不輟聲帝以其有鎮守東海之勤特免死配流姚州王忠嗣為隴右節度𤣥宗天寳六載董延光獻策請下石堡城詔忠嗣分兵應接之忠嗣初以石堡險固恐所得不如所失請息兵觀釁帝意不悦及奉詔應接延光僶俛緩期故師出無功

李光顔憲宗元和初為裨將高崇文綂神䇿軍討劉闢于西川時光顔與崇文約到行營𠎝一日懼誅乃深入以自贖

狥私

將之在軍得專其命故曰正則從令私則衆怠其有處置偏黨奏請阿曲報適素憾引薦親暱邀官爵之寵求貨易之利違方面之致失出閫之威或致衆畔親離以壊軍政為將之失莫大於此

漢衛青武帝時為大將軍元狩四年大擊匈奴時將軍李廣自請行帝以為老不許良久乃許之以為前將軍青出塞捕虜知單于所居廼自以精兵走之而令廣并於右將軍出東道東道少回逺大軍行少水草其勢不屯行廣辭曰臣部為前將軍今大將軍乃徙臣出東道是時公孫敖新失侯為中將軍大將軍亦欲使敖與俱當單于故徙廣廣知之固辭大將軍弗聽令長史封書與之幕府曰急詣部如書廣不謝大將軍而起行意象愠怒而就部〈言愠怒之色形於外也〉

李廣為右北平将軍初獲於匈奴得脱贖為庻人屏居藍田南山中射獵嘗夜從一騎出從人田間飲還至亭霸陵尉醉呵止廣廣騎曰故李將軍尉曰今將軍尚不得夜行何故也宿廣亭下居無何匈奴入隴西殺太守敗韓將軍〈韓安國〉韓將軍後徙右北平死於是武帝乃召拜廣為右北平太守廣請霸陵尉與俱至軍而斬之上書自陳帝報曰將軍者國之爪牙也司馬法登車不式遭䘮不服振旅撫師以征不服率三軍之心同戰士之力故怒形則千里竦威振則萬物伏是以名聲暴於夷貉威稜憺乎隣國夫報忿除害損殘去殺朕之所圖於將軍也若乃免冠徒跣稽顙請罪豈朕之指哉

霍去病為驃騎將軍初李廣之子敢怨大將軍青之恨其父〈令其父恨而死也〉廼擊傷大將軍大将軍匿諱之居無何敢從上雍至甘泉宫獵去病怨敢傷青射殺敢去病時方貴幸武帝為諱云鹿觸殺之

晉石鑒為司𨽻校尉時杜預為河南尹鑒以宿憾奏預免職時虜冦隴右以預為安西軍司給兵三百人騎百匹到長安更除秦州刺史領東羌校尉輕車将

軍假節屬虜兵强盛鑒時為安西將軍使預出兵撃之預以虜乘勝馬肥而官軍懸乏宜并力大軍須春進討陳五不可四不須鑒大怒復奏預擅飾城門官舍稽乏軍興遣御史檻車徴詣廷尉以預尚主在八議以侯贖論其後隴右之事卒如預策是時朝廷皆以預明於籌畧

鄧羌苻堅之將堅遣王猛率羌張蜓徐成等伐慕容暐既䧟并州暐遣其太傅慕容評率衆四十萬來救猛望評師之衆也惡之謂羌曰今日之事非將軍莫敢以㨗成敗之機在斯一舉將軍其勉之羌曰若以司𨽻見與者公無以為憂猛曰此非吾之所及也必以安定太守萬戸侯相處羌不悦而退俄而交兵猛召之羌寢而弗應猛馳就許之羌於是大飲帳中與張蜓徐成等跨馬運矛馳入評軍出入數四傍若無人搴旗斬將殺傷甚衆戰及日中評軍大敗俘斬五萬有餘乘勝追撃又降斬十萬

南齊曹虎為寧朔將軍封羅江縣男虎啟乞侯官尚書奏侯官戸數殷廣乃改封監利縣

北齊髙昂為西南道大都督攻上雒為流矢所中創甚顧謂左右曰吾以身許國死無恨矣所可歎息者不見季式作刺史耳〈季式昂之弟也〉髙祖聞之即馳驛啓季式為濟州刺史

髙季式為冀州都督隨司徒潘樂征伐討江淮之間為私使雒人於邉境交易還京坐被禁止尋即赦之唐李晟為右神策都将代宗大厯末吐蕃冦劍南晟領神策軍戍之及還携倡妓以歸西川節度使張延賞追之晟深憾焉徳宗時晟初建大功以中書令鎮鳳翔表稱宿故懼延賞之責朝廷以其功髙為之免延賞相拜左僕射

袁滋為申光蔡隨唐鄧等州節度使滋甞請罷兵以招吳元濟及髙霞寓以兵敗貶黜憲宗思有以懐之乃授滋節度使行其計滋本蔡州郎山人祖父塋墓在焉滋前任在襄州時吳少陽理滋祖父墓禁芻牧諸袁有里居者多署以職而廪給之及滋至唐州乃去斥𡎇而通好賊圍其新興柵滋又卑詞祈免賊因不以滋兵為意故二嵗無功傷沮形勢繇是坐貶撫州刺史

劉總為幽州節度使入朝請祈瀛漠二州為亷察用權知京兆尹事盧士玫為帥朝廷從之總娶涿州刺史張臯女臯與士玫有内外之屬故總以士玫上請因而用之非選衆任能也

裴度為山南東道節度觀察使奏京兆府叅軍裴讓是臣男年甚㓜小官無職事今惟近勑須令守官伏以臣男之類無數十人悉是資䕃授官所以置之散冗守官既無公事離任曾無妨闕伏乞天恩依前令在臣所任詔曰應内外有職事官宜准太和元年五月十二日勑處分其諸州叅軍文學及京無職事者不在此限度憑其勲舊遽紊明勑置狥私愛議者惜之

後唐叚凝為鄧州節度使莊宗同光四年二月趙在禮據鄴城李紹宏請用凝為大將軍帝許之令具方畧條奏凝所請偏裨皆取其已黨帝疑之乃止

縱敵

傳曰一日縱敵數世之患也蓋受命以出固敵是求其執俘而言還必致師以誘戰其或籍兵要而資寵禄勞師徒而長寇讎雖有可制之方蓋念自全之計曽㣲鬪志且冀逺圖小則陷於非夫大則孤於受脤為將之道豈其然乎報國之謀非盡善也

漢田仁為司直戾太子軍敗南奔覆盎城門得出〈長安城南出東頭第一門曰覆盎城門一號杜門〉㑹夜仁都閉城門坐令太子得出坐縱反者要斬

後魏古弼為安西將軍征馮文通文通嬰城固守求救於髙麗髙麗救至文通將東奔民多難之其大臣古埿因民心之不欲遂率衆攻文通開城門以引官軍弼疑古埿譎詐不入城髙麗軍至文通乃隨之奔令婦人被甲居中其精卒及高麗陳兵於外弼部將高茍子率騎衝撃賊軍弼酒醉㧞刀止之故文通得東奔將士皆怨弼不撃太武大怒徵還黜為廣夏門卒

北齊彭樂為泗州刺史泗陽郡公邙山之役西軍退神武使樂追之周文大窘而走曰癡男子今日無我明日豈有爾邪何不急還前營收金寳樂從其言獲周文金𢃄一袋以歸言周文漏刅破膽矣神武詰之樂以周文言且對曰不為此語放之神武雖喜其勝且怒其縱舍伏諸地親拜其頭連頓之并數沙𫟍之失舉刀將下者三良久乃止樂更請五千騎取捉周文神武曰爾何故而復言捉耶取絹三千疋壓樂因賜之

唐馬燧為河東節度加魏博招討使大破田悦軍建中四年十月涇原軍反徳宗居奉天燧引兵還太原時魏州兵大敗後城中無二三千人皆瘡痍悦日夕待降燧思太原畏留魏州遷延不取及奉天之難燧乃退歸使河北餘梗至今燧之致也

李懐光為朔方軍節度興元初徳宗在奉天懐光以朔方軍屯咸陽李晟為神策行營節度軍於渭橋時懐光不欲晟獨當一面以分己功乃奏請晟兵詔令晟將兵合懐光軍晟引兵至陳陶斜軍壘未周賊出兵來寇晟力出陣且言於懐光曰賊堅保宫𫟍攻之未必克今出穴而欲一戰此殆天以賊賜明公懐光恐晟有功乃曰馬未衘秣士不素飽不若歛兵𠉀時而發晟乃收軍入壘

令狐綯為淮南節度副大使知節度事懿宗咸通九年徐州戍兵龎勛自桂州擅還七月至浙西沿江自白沙入濁河剽奪舟船而進綯聞勛至遣使慰撫供給芻米都押衙李湘曰勛因徐兵擅還必無好意綯曰雖無好意無詔命除討權變制在藩方昨其黨投來言其數不滿二千而虗張舟航旗幟恐人見其實渉境已來心頗憂惴計其水路須出髙郵縣界河岸斗峻而水深狹若出竒兵邀之俾荻船縱火於前竒兵奮撃於後敗走必矣若不於此誅鋤𠉀濟淮泗合徐人怨負之徒不下十萬則禍亂非細也綯性懦緩又以不奉詔命謂湘曰長淮以南他不為暴從他過去餘非吾事也其年冬勛果殺崔彦曽據徐州

髙駢為天下兵馬元帥鎮維揚僖宗廣明元年九月黄巢北渡淮水復攻徐兖初黄巢以其年七月採石江直抵淮南淮南城内士客軍十餘萬有梁纘者本昭義節度使劉從諫之愛將也後劉積敗徙邉遇赦還復𨽻于軍及駢領西川時戍於大渡河因奏為親將歴數鎮以本軍所籍兵三千隨之時告於駢請擒賊復有畢師鐸者驍勇無敵欲以兵邀之時駢有鏌鋣軍使吕用之素以左道佞惑於駢恐諸將立功之後侵其己權因謂駢曰國家自數年以來天下䘮亂黄巢起乎羣盜遂至横行所在藩維望風瓦解天時人事斷可知之公既統强兵又居重地只得坐觀成敗不可更與争鋒若稍挫威名則大事去矣駢然之竟不議舉兵巢遂肆志北侵焉巢之趣廣陵也江東諸鎮以駢屯數道勁兵居將相重位復又自咸通中復交阯之後於安南開鑿河道西川板築羅城心匠天機謂能驅役鬼神至是聞其安然信巢尚〈尚讓也〉徃來歴境而過諸鎮繇是解體淮北之人無復鬪志遂相率附之衆稱百萬

輕敵

春秋傳曰見可而進知難而退軍之善政也孫吳之法竒正相生詭譎為道有示弱以致勝無輕敵以成功古語曰以心度心間不容針敵若卑而驕我怒而擾我啖以甘言示其羸弱反用我道得非危哉故善戰者進退有度動静有宜先審敵之形勢必得敵之虚實故行無虞止有備焉得斯術也其或趨逺以争利怙勇以致師不察㡬㣲務於先動徒謂彼之可勝不知己之已失欲無負敗其可得哉

將鉏樂懼宋大夫也魯成公十六年鄭子罕伐宋宋將鉏樂懼敗諸汋陂〈敗鄭師也樂懼戴公六世孫將鉏樂氏族〉退舍於夫渠不儆〈宋師不儆偹〉鄭人覆而敗諸汋陵獲將鉏樂懼宋恃勝也士魴晉大夫也晉人伐鄭秦庶長鮑庶長武帥師伐晉以救鄭〈庶長秦爵也〉鮑先入晉地士魴禦之少秦師而弗設備武濟自輔氏〈從輔氏渡河〉與鮑交伐晉師秦晉戰於櫟晉師敗績易秦故也〈櫟晉地〉

子嚢楚大夫也子囊師於棠以伐吳吳不出而還子嚢殿〈殿軍後〉以吳為不能而弗儆吳人自臯舟之隘要而撃之〈臯舟是險阨之道〉楚人不能相救吳人敗之獲楚公子宜穀司徒印陳大夫也宋莊朝伐陳獲司徒印卑宋也〈卑宋不設備〉

觀虎晉大夫也鮮虞人敗晉師於平中〈平中晉地〉獲晉觀虎恃其勇也

公子卭為魏將秦孝公使衛鞅將而伐魏魏使撃之軍既相距衛鞅遺卭書曰吾始與公子驩今俱為兩國將不忍相攻可與公子面相見盟樂飲而罷兵以安秦魏公子卭以為然㑹盟已飲而衛鞅伏甲士而襲虜公子卭因攻其軍盡破之以歸秦

漢李廣為上谷太守數與匈奴戰典屬國公孫昆邪為武帝泣曰〈昆邪中國人也對上而泣也〉李廣材氣天下無雙自負其能數與虜确恐亡之〈負恃也确謂競勝敗也确音角〉帝乃徙廣為上郡太守

後漢蓋延為虎牙將軍屬董憲自立為海西王〈海西縣属瑯琊郡〉建武四年憲將賁休舉蘭陵城憲聞之自郯圍休時延等徃救之為憲所敗憲遂放蘭陵殺賁休延等徃來要撃憲别將於彭城郯邳之間戰或日數合頗有尅獲光武以延輕敵深入數以書誡之〈東觀記載延上疏辭曰臣幸得受干戈誅逆虜奉職未稱久留天誅嘗恐汚辱名號不及等倫天下平定已後曽無尺寸可數不得預竹帛之編明詔深閔儆戒備具每事奉狥詔命必不敢為國之憂也〉

吳凌操為破賊校尉大帝統事從討江夏入江口先登破其前鋒輕舟獨進中流矢死

晉陶侃為荆州刺史鎮武昌時新破城欲乘勝擊杜曽有輕曽之色侃司馬魯恬言於侃曰古人戰争先料其將今使君諸將無及曽者未可易逼也侃不從進軍圍之於石城時曽軍多騎而侃兵無馬曽宻開門突侃陣出其後反撃其背侃師遂敗投水死者數百人曽將趨順陽下馬拜侃告辭而去

新蔡王騰為車騎將軍鎮鄴時公師藩與平陽人汲桑等為羣盜起於清河鄃縣衆千餘人寇頓丘以𦵏成都王頴為辭載頴主而行與張故將李豐等將攻鄴騰曰孤在并州七年胡圍城不能克汲桑小賊何足憂也及豐等至騰不能守率輕騎而走為豐所害

朱序為南中郎將苻堅遣苻丕石越冦襄陽次沔北序以丕軍無舟檝不以為虞石越遂㳺馬以渡序大懼因守中城越攻陷外郛獲船百餘艘以濟軍

謝琰為㑹稽内史時孫恩作亂琰不設備恩奄至山隂北三十五里琰遣參軍劉宣之距破恩既而上黨太守張䖍碩戰敗羣賊鋭進人情震駭咸以宜持重嚴備且列水軍於南湖分兵設伏以待之琰不聽賊既至尚未食琰曰要當先滅此冦而後食耳跨馬而出廣武將軍桓寳為前鋒摧鋒䧟陣殺賊甚多而塘路迮狹琰軍魚貫而前賊於艦中傍射之前後斷絶琰至千秋亭敗績琰帳下都督張猛於後斫琰馬琰墮地與二子肇峻俱被害寳亦死之

後燕慕容汗為慕容皝寧逺將軍皝庶兄翰奔段遼遼弟蘭與圍桞城皝遣汗及封奱等救之皝戒汗曰賊衆氣鋭難與争鋒宜顧萬全慎勿輕進必須兵集陣整然後撃之汗性驍鋭遣千餘騎為前鋒而進封奱止之汗不從為蘭所敗死者大半

前秦苻叡為苻堅都督中外諸軍事配兵五萬討慕容於華澤平陽太守慕容冲起兵河東有衆二萬進攻蒲坂堅命竇衝討之叡勇果輕敵不恤士衆聞其至也懼率衆將奔關東叡馳兵要之姚萇諫曰鮮卑有思歸之心宜驅令出關不可遏也叡弗從戰於華澤敗績被殺

西秦乞伏益州乾歸之弟也時天水姜乳襲據上邽遣益州討之邉芮王松壽言於乾歸曰益州以懿弟之親屢有戰功狃於累勝常有驕色若其遇寇必將易之且未宜專任示有所先乾歸曰益州驍勇善御衆諸将莫及之但恐其專擅爾若以重佐輔之當無慮也於是以北平韋乾為長史散騎常侍務和為司馬至大寒嶺益州恃勝自矜不為部陣命將士解甲㳺畋縱行宴飲下令曰敢言軍事者斬乾等諫曰王以將軍親重故委以專征之任庶能摧彼㐫醜以副具瞻賊已垂逼奈何解甲自寛宴安酖毒切為將軍危之益州曰乳以烏合之衆聞吾至理應逺竄今乃與吾決戰者斯成擒也吾自揣之有方卿等不足慮也乳率衆拒戰益州果敗乾歸曰孤違蹇叔以至於此將士何為孤之罪也皆赦之宋魯爽并弟秀元嘉二十八年自魏歸國以爽為司州刺史秀為滎陽潁川二郡太守時後魏太武已死文帝更謀經畧五月遣爽秀程天祚等率部騎并荆州甲士四萬出許雒八月虜長杜戍主永平公秃髮幡乃同棄城走進向大索戍戍主為豫州刺史䟦僕蘭曰爽勇而無防我今出城必輕來據之設伏檀山必可擒也爽果夜進秀諫不止馳徃繼之比曉虜騎夾發頼秀縱兵力戰虜乃退還虎牢爽因進攻之本期舟師入河㫁其水門王𤣥謨攻碻磝不拔敗走水軍不至爽亦收衆南還轉闘數百里至曲强虜候其饑疲盡鋭來攻爽身自奮撃虜乃退走

梁劉季連為益州刺史時東昏失徳京師多故季連因聚㑹發人丁五千人聲以講武遂遣中兵參軍宋買率之以襲中水穰人李託預知之設備守險買與戰不利退州郡縣多叛亂矣

鮑泉為信州刺史與王僧辯等率舟師東逼邵陵王於郢州郢州平元帝以長子方諸為刺史泉為長史行府州事侯景宻遣将宋子仙任約率精騎襲之方諸與泉不恤軍政惟蒱酒自樂賊騎至百姓奔告方諸與泉雙陸不信曰徐文盛大軍在東賊何由得至既而𫝊告者衆始令闔門賊縱火焚之莫有抗者賊騎遂入城乃陷賊執方諸及泉送之景所

後魏陳留王䖍紇根之子也道武登國初賜爵陳留公與衛王儀破黜弗部攻衛辰慕容寳來㓂䖍絶其左翼寳敗垂恚憤來桑乾䖍勇輕敵於陣戰沒

崔延伯為左衛將軍時万俟醜奴宿勤明逹等冦掠涇州先是盧祖遷伊瓫生數將皆以元志前行之始同時發雍從六陌道將取髙平志敗仍停涇部延伯既破秦賊乃與蕭寳夤率衆㑹於安定卒甲十二萬鐵馬八千匹軍威甚衆醜奴置營涇州西北七十里當原城時或輕騎暫來挑戰大兵未交便示奔北延伯矜功負勝遂唱議先驅伐木别造大排内為鏁柱教習强兵負而趨走號為排城戰士在外輜重居中自涇州緣原北上衆軍將出討賊未戰之間有賊數百騎詐持文書云是降簿乞且緩師寳夤延伯謂其事實逡廵未閲俄而宿勤明逹率衆自東北而至乞降之賊從西競下諸軍前後受敵延伯上馬突陣賊勢摧挫便爾逐北徑造其營賊本輕騎延伯軍兼歩卒兵力疲怠賊乃乗間得入排城延伯軍遂大敗死傷者將有二萬

北齊莫多婁貸文為南道大都督與行臺侯景攻獨孤如願於金墉城周文帝軍出函谷景與髙昂議整旅厲卒以待其至貸文請率所部撃其前鋒景等固不許貸文性勇而專不肯受命以輕騎一千軍前斥候西過源澗遇周軍戰沒

王則太原人初以軍功除給事中爵白水子從元天穆討邢杲輕敵深入為杲所擒

後周賀若敦為驃騎大將軍陳將侯瑱侯安都等圍逼湘州遏絶糧援乃令敦率歩騎六千渡江赴救瑱等以敦孤軍深入規欲取之每設竒兵連戰破瑱乗勝徑進遂次湘州因此輕敵不以為虞俄而霖雨不已秋水汎溢陳人濟師江路遂斷

楊忠為大司空時朝議將與突厥伐齊公卿咸曰齊民地半天下國富兵强若從漠北入并州極為險阻且其大將斛律明月不易可當今欲探其巢穴非十萬衆不可忠獨曰師克在和不在衆萬騎足矣明月豎子亦何能為乃以忠為元帥又令逹奚武帥歩騎三萬自南道進期㑹晉陽忠出武川過故宅祭先人饗將士席捲二十餘鎮齊人守陘嶺之隘忠縱竒兵奮撃大破之突厥木汗可汗控也頭可汗歩雖可汗等十萬騎來㑹四年正月攻晉陽是時大雪數旬風寒慘烈齊人乃悉其精鋭鼓噪而出突厥震駭引上西山不肯戰以武後期不至乃班師突厥於是縱兵大掠自晉陽至欒城七百餘里人畜無遺俘斬甚衆

隋薛世雄為右翊衛將軍竇建徳僣稱長樂王遣世雄率兵三萬討之至阿城南營於十里井建徳聞世雄至精兵數千人伏河間南界澤中悉㧞諸城偽遯云亡入司予䴚中世雄以為建徳畏亡乃不設備建徳覘知之自率敢死士一千人襲擊世雄㑹雲霧晝晦兩軍不辨隋軍大敗自相騰籍死者萬餘世雄以數百騎而遯唐姜寳誼武徳初為并鉞將軍時劉武周將黄子英徃來雀䑕谷髙祖令寳誼撃之子英數以輕兵挑戰寳誼兵纔接子英輕遯如此者再三寳誼悉衆以逐之伏兵發軍遂大敗寳誼為賊所擒復得逃歸

趙景慈尚髙祖女桂陽公主武徳初為華州刺史領行軍總管與獨孤懐恩撃蒲州時堯君素兵鋒甚鋭前後遣將皆不能尅景慈謂将士曰君素小盜何足經營但諸軍不武爾景慈與國親姻忝荷榮位必當殞首流腸以報所授終不能學君等見賊便縮頭頓轡也因將兵至城下君素出甲拒之景慈躍馬突進從者十餘人直趨南門斷賊歸路遂入其濠内賊於地道中出兵掩之懐恩不能救諸軍皆走景慈被傷墜馬遂為賊所執王孝徳為朔州行營軍總管武徳九年突厥寇朔州孝徳及朔州刺史姜世師以數騎覘賊卒與虜千餘騎相遇孝徳苦戰久之賊始退

郭孝恪為安西都䕶太宗貞觀二十三年阿史那社爾既擒龜兹王孝恪守之龜兹相那利潜引西突厥之衆并其國兵萬餘人來襲孝恪時孝恪營於城外有龜兹人來謂孝恪曰那利我之國相人心素歸今亡在野必思為變城中之人頗有異志公其備之孝恪不以為意那利率兵奄至孝恪始覺乃領部下千餘人將入城而那利之徒已登城矣城中降胡與那利表裏以擊孝恪自為前鋒力戰而入既失部分為胡賊之所蹂躪流矢及鉞斧亂下孝恪前顧所部猶有數十人隨之孝恪復將出城黎至西門為胡冦所殺孝恪子待詔亦同死於陣中

㸑寳璧為右監門衛中郎將則天垂拱三年十月與突厥骨咄禄元珍戰敗前軍盡没寳璧輕騎遯走黒齒常之撃破突厥於黄花堆又表請窮追餘冦制常之與寳璧計議遥為聲援寳璧以為賊破在朝夕貪功先行又令人出塞二十餘里覘候見元琛等部落皆不設備遂率衆掩襲之既至又先遣人報賊令其得嚴備出戰時寳璧下有精兵一萬三千人賊走不出已遂為所敗論者尤之寳璧坐此伏誅

程千里有勇力為上黨郡長史𤣥宗天寳十五載賊將蔡希徳數以騎挑戰千里開城門獨將麾下百餘騎逐希徳欲生得之度横橋橋壊墜坑中為賊所執

唐朝臣為振武節度使徳宗貞元四年奚及寳韋之衆冦振武初朝臣頗無斥𠉀賊至方郊迎宣慰中官未相及一二里中官二人為所虜朝臣奔歸閉壁乃掠人畜而去時回紇數百騎合勢追之又復為所敗

後唐閻寳為檢校侍中遥領天平軍節度使唐天祐十九年討鎮州鎮人累月受圍城中艱食榖價騰貴饑餓者多計無所出屢來求戰城中五百餘人攻我長國寳輕之不為堅敵俄而數千人維志奮力死戰我救兵不至賊壊城而出縱火攻寳營不能拒戰引師而退鎮人壊我營壘取其芻粟者累日

李仁矩明宗長興初為閬州節度使俾伺董璋之反狀時物議以為不可及仁矩之鎮偵璋所為曲形奏報地里遐僻朝廷莫知事實激成璋之逆節繇仁矩也長興元年十月璋自率兇黨以攻其城矩召軍校謀守戰利害皆曰璋久圖反訃以賂誘士心兇氣方盛未可與戰宜堅壁以老之儻浹旬之間大軍東至卽賊必自退仁矩曰蜀兵懦安能當我精甲卽驅之以戰兵未交為賊所敗既而城陷仁矩被擒舉族為璋所害

册府元龜卷四百四十七

本作品在全世界都属于公有领域，因为作者逝世已经超过100年，并且于1930年1月1日之前出版。

About this digital edition

This e-book comes from the online library Wikisource[1]. This multilingual digital library, built by volunteers, is committed to developing a free accessible collection of publications of every kind: novels, poems, magazines, letters...

We distribute our books for free, starting from works not copyrighted or published under a free license. You are free to use our e-books for any purpose (including commercial exploitation), under the terms of the Creative Commons Attribution-ShareAlike 3.0 Unported[2] license or, at your choice, those of the GNU FDL[3].

Wikisource is constantly looking for new members. During the realization of this book, it's possible that we made some errors. You can report them at this page[4].

The following users contributed to this book:

- 維基小霸王

- Rocket000

- Liouxiao

- Boris23

- KABALINI

- Bromskloss

- Tene~commonswiki

- AzaToth

- Bender235

- PatríciaR

1. ↑ https://wikisource.org

2. ↑ https://www.creativecommons.org/licenses/by-sa/3.0

3. ↑ https://www.gnu.org/copyleft/fdl.html

4. ↑ https://wikisource.org/wiki/Wikisource:Scriptorium

Table of Contents

封面

冊府元龜 (四庫全書本)/卷0447

关于